C 288/15

Pubblikazzjoni ta’ applikazzjoni għar-reġistrazzjoni ta’ isem skont l-Artikolu 50(2)(a) tar-Regolament (UE) Nru 1151/2012 tal-Parlament Ewropew u tal-Kunsill dwar skemi tal-kwalità għal prodotti agrikoli u oġġetti tal-ikel

(2021/C 288/05)

Din il-pubblikazzjoni tikkonferixxi d-dritt ta’ oppożizzjoni għall-applikazzjoni skont l-Artikolu 51 tar-Regolament (UE) Nru 1151/2012 tal-Parlament Ewropew u tal-Kunsill (1) fi żmien tliet xhur mid-data ta’ din il-pubblikazzjoni.

DOKUMENT UNIKU

“Vänerlöjrom”

Nru tal-UE: PDO-SE-02412 – 6 ta’ Marzu 2018

(X) DOP ( ) IĠP

1. Isem

“Vänerlöjrom”

2. Stat Membru jew pajjiż terz

L-Iżvezja

3. Deskrizzjoni tal-prodott agrikolu jew tal-oġġett tal-ikel

3.1 Tip ta’ prodott

1.7. Ħut frisk, molluski, krustaċji u prodotti derivati minnhom

3.2 Deskrizzjoni tal-prodott li għalih japplika l-isem f’(1)

Il-“Vänerlöjrom” hu prodott naturali magħmul biss mill-bajd tal-ħut tar-razza vendace (Coregonus albula) u mill-melħ (NaCl). Il-“Vänerlöjrom” jinbiegħ f’għamla friska, iffriżata jew maħlula. Il-karatteristiċi tal-“Vänerlöjrom” huma l-istess, irrispettivament mill-forma li jkollu meta jinbiegħ.

Il-“Vänerlöjrom” għandu l-karatteristiċi li ġejjin:

Dehra: tleqqija naturali, ileqq bħaċ-ċagħaq. Il-bajd tal-ħut sħiħ irid ikun viżibbli.

Konsistenza: il-“Vänerlöjrom” hu kkaratterizzat minn bajd sħiħ li jekk jingħafas mas-saqaf tal-ħalq waqt li wieħed ikun qiegħed iduqu, jagħmel ħoss ta’ tifqigħ.

Daqs: id-daqs tal-bajd ivarja minn 0,8 mm sa 2,0 mm skont meta fl-istaġun tas-sajd u f’liema parti tal-Lag Vänern inqabad il-vendace.

Kulur: ċar u qawwi, li jvarja minn oranġjo ċar għal oranġjo kemxejn iktar skur matul l-istaġun tas-sajd (S1060-Y30R sa 080-Y40R fis-Sistema tal-Kuluri Naturali).

Kontenut ta’ melħ: 4,0-4,5 fil-mija NaCl

Kontenut ta’ ndewwa: ma jridx ikun għoli tant li jikkawża lill-“Vänerlöjrom” biex jaqa’ minn fuq magħrfa bil-maqlub. Il-bajd irid iżomm ukoll il-forma tiegħu meta jitqiegħed fuq wiċċ ċatt.

Togħma: togħma ħafifa u ta’ ħut nadif tas-salamun u tal-umami b’livell ibbilanċjat ta’ mluħa. It-togħma ssir aktar intensa meta l-bajd żgħir jitgħaffeġ fil-ħalq.

3.3 Għalf (għall-prodotti li joriġinaw mill-annimali biss) u materja prima (għall-prodotti pproċessati biss)

Il-vendace jiekol esklussivament il-plankton (Bythothrepes cederstroemi, Daphnia (sp), Bosmina (sp), Eurytemora (sp), Heterocope (sp) u Diaptomus (sp)) li jinstab b’mod naturali fl-ilma ħelu tal-Lag Vänern.

Materja prima:

Il-materja prima għall-“Vänerlöjrom” hi l-bajd tal-vendace (Coregonus albula) li jinqabad fil-Lag Vänern.

Ingredjenti oħrajn: Melħ mhux jodizzat (NaC1)

3.4 Passi speċifiċi tal-produzzjoni li jridu jsiru fiż-żona ġeografika ddefinita

Il-“Vänerlöjrom” huwa prodott mill-bajd tal-vendace (Coregonus albula) li jinqabad fil-Lag Vänern. Il-passi kollha fil-proċess tal-produzzjoni, mis-sajd sal-preparazzjoni tal-“Vänerlöjrom” (tagħfis, tħawwid, tlaħliħ minn qabel, tisfija, tindif bir-reqqa, tnixxif u tmelliħ), iridu jsiru fiż-żona ġeografika ddefinita deskritta fil-punt 4.

3.5 Regoli speċifiċi dwar it-tqattigħ, it-taħkik, l-ippakkjar, eċċ.

—

3.6 Regoli speċifiċi dwar it-tikkettar

Minbarra r-regoli ġenerali dwar it-tikkettar, il-produtturi kollha tal-“Vänerlöjrom” iridu jittikkettaw il-prodott bil-logo ta’ hawn taħt.

4. Definizzjoni fil-qosor taż-żona ġeografika

Iż-żona tal-produzzjoni għall-“Vänerlöjrom” tinkludi l-Lag Vänern u l-parroċċi tal-madwar:

Väse u Östra Fågelvik fid-distrett ta’ Väse;

Ölme u Varnum fid-distrett ta’ Ölme;

Visnum u Visnums Kil fid-distrett ta’ Visnum;

Parroċċi rurali u urbani ta’ Karlstad u Hammarö fid-distrett ta’ Karlstad.

Segerstad, Grums u Ed fid-distrett ta’ Grums:

Millesvik, Eskilsäter, Ölserud, Botilsäter, By, Bro, Södra Ny u Tveta fid-distrett ta’ Näs

(kollha jinsabu fil-kontea ta’ Värmland).

Leksberg, Björsäter, Torsö, Hassle, Berga, Lyrestad, Amnehärad u l-belt żgħira ta’ Mariestad fid-distrett ta’ Vadsbro;

Källby, Skeby, Husaby u Sävare fid-distrett ta’ Kinnefjärding;

Medelplana, Västerplana, Österplana u Forshem fid-distrett ta’ Kinne;

Tådene, Norra Kedum, Örslösa, Söne, Rackeby, Skalunda, Sunnersberg, Gösslunda, Strö, Otterstad u l-belt żgħira ta’ Lidköping fid-distrett ta’ Kålland;

Flo, Ås, Sal, Västernäs, Tun, Karaby u Frie fid-distrett ta’ Åse;

Västra Tunhem, Vassända-Naglum u l-belt żgħira ta’ Vänersborg fid-distrett ta’ Väne;

Bolstad, Grinstad, Gestad u Frändefors fid-distrett ta’ Sundal;

Skållerud, Holm u Järn fid-distrett ta’ Nordal;

Il-parroċċi rurali u urbani ta’ Åmål, Tössö med Tydie u Danisco fid-distrett ta’ Tössbo;

(kollha jinsabu fil-kontea ta’ Västra Götaland)

5. Rabta maż-żona ġeografika

Dettalji speċifiċi taż-żona ġeografika

Il-Lag Vänern huwa l-ikbar lag tal-Iżvezja u t-tielet l-ikbar lag fl-Ewropa. Dan jinsab fil-Lbiċ tal-Iżvezja u għandu superfiċje ta’ madwar 5 650 km2. Il-fond medju tiegħu hu ta’ 27 metru u l-fond massimu hu ta’ 106 metri. Minħabba d-daqs tiegħu, il-Lag Vänern jista’ jitqabbel ma’ baħar intern b’arċipelagu estensiv ta’ aktar minn 12 000 gżira. Minkejja dan l-arċipelagu estensiv, il-lag hu primarjament pelaġiku.

Fiċ-ċentru tal-Lag Vänern, l-arċipelagu ta’ Lurö fit-Tramuntana jestendi lejn l-arċipelagu ta’ Kålland fin-Nofsinhar. Dawn iż-żewġ arċipelagi ftit jew wisq jaqsmu l-lag f’żewġ baċiri kbar, b’dak tal-Lbiċ magħruf bħala l-Lag Dalbo u b’dak tal-Grigal magħruf bħala l-Lag Värmland. Il-lag Dalbo hu aktar baxx u għandu volum inqas ta’ ilma mil-lag Värmland. Dan ifisser li ż-żewġ baċiri għandhom ċikli ta’ temperatura annwali kemxejn differenti.

Il-Lag Vänern ġie ffurmat madwar 10 000 sena ilu, meta ġie sseparat gradwalment mill-massa ta’ ilma li sar il-Baħar Baltiku permezz tal-irfigħ li seħħ wara l-aħħar Era tas-Silġ. Illum, il-livell medju tal-ilma fil-lag hu ta’ 44,3 metru ’il fuq mil-livell tal-baħar. Minħabba l-iżolament tiegħu mill-Baħar Baltiku, il-Lag Vänern jospita wħud mill-krustaċji relitti tal-era glaċjali.

Dan għandu żona ta’ qbid wiesgħa li testendi fin-Norveġja. Ix-Xmara Klarälven, bil-baċir tagħha ta’ 11 847,6 km2 u fluss medju ta’ 162,5 m3/s (il-fluss għoli tal-ilma hu ta’ 690 m3/s) tifforma t-tributarja dominanti.

L-inżul tax-xita medja annwali huwa madwar 600 mm fil-Lag Vänern u madwar 1 000 mm fiż-żona tul il-fruntiera Norveġiża lejn il-Punent u l-Majjistral. Fix-xitwa, l-preċipitazzjoni hija prinċipalment fil-forma ta’ borra. Il-kopertura tal-borra tista’ tkun sinifikanti (60-65 cm), fuq kollox fil-partijiet tal-Majjistral taż-żona tal-qbid. Ġeneralment, il-borra tkun għadha hemm f’April, u għandha sehem sinifikanti fl-għargħar tar-rebbiegħa f’ħafna mix-xmajjar li jiżbokkaw fil-Lag Vänern.

Il-parti Żvediża taż-żona tal-qbid tinkludi bejn wieħed u ieħor 10 fil-mija tat-territorju tal-pajjiż u tikkonsisti primarjament f’art forestali, li jfisser li xi materjal organiku jiġi mitmugħ fil-lag (materjal organiku totali fil-Lag Vänern (TOC) hu madwar 5 - 6 mg/l). It-temperatura tal-ilma tal-wiċċ hi madwar -5 - 0° C minn Diċembru sa Frar u madwar 10 - 16° C minn Mejju sa Settembru. Meta ġie ffurmat il-Lag Vänern, il-vendace tal-Vänern ġie sseparat mill-qraba tiegħu fil-Baħar Baltiku, li jfisser li llum huwa ġenetikament differenti minn vendace ieħor u huwa adattat għall-kundizzjonijiet naturali fil-Lag Vänern.

Il-vendace tal-Vänern hu ħut pelaġiku li jgħix fi ġliebi kbar li jiċċaqalqu bejn il-Lag Dalbo u l-Lag Värmland, skont fatturi li jinkludu t-temperatura tal-ilma u l-kurrenti taħt l-ilma. Dan joqgħod l-aktar fl-ilma aktar kiesaħ taħt it-thermocline.

Il-vendace tal-Vänern huwa komuni u jinkludi madwar 30 fil-mija tal-bijomassa fl-ilmijiet miftuħa. Dan jikseb il-maturitá meta jkollu madwar sena. Iċ-ċiklu riproduttiv tiegħu huwa influwenzat mill-klima. Ix-xita abbundanti fix-xitwa, b’għargħar qawwi fir-rebbiegħa u b’influss tajjeb ta’ materjal organiku, tgħin biex jiġi żgurat livell ogħla ta’ plankton, li huwa s-sors primarju ta’ ikel tal-vendace.

Deskrizzjoni tal-fatturi umani

Il-“Vänerlöjrom” huwa prodott mill-bajd tal-vendace (Coregonus albula) li jinqabad fil-Lag Vänern.

Il-proprjetajiet tal-“Vänerlöjrom” huma r-riżultat tal-ħila u tal-għarfien espert ta’ dawk involuti fis-sajd għall-vendace matur mimli bajd tal-Vänern u fil-proċess ta’ preparazzjoni sussegwenti.

Il-kwalità tal-“Vänerlöjrom” fl-aħħar mill-aħħar tiddependi fuq l-istadju fil-perjodu ta’ riproduzzjoni tal-vendace meta jinqabad. Il-vendace tal-Vänern ibid bejn Ottubru u Diċembru. Il-perjodu eżatt tar-riproduzzjoni huwa influwenzat mit-temperatura tal-ilma, li jfisser li l-ż-żmien tar-riproduzzjoni jvarja bejn partijiet differenti tal-Lag Vänern. Matul il-perjodu ta’ riproduzzjoni, il-vendace jippreferi ż-żoni fejn l-ilmijiet tal-qiegħ huma mbuttati lejn il-wiċċ mill-kurrenti u mit-topografija tal-qiegħ tal-lag. B’rabta mar-riproduzzjoni, il-ġliebi tal-ħut jinstabu primarjament f’fond ta’ 10-20 metru. Minkejja l-għajnuniet moderni, l-għarfien tas-sajjieda dwar l-imġiba tal-vendace fir-rigward tal-kurrenti, it-topografija tal-qiegħ, it-temp u d-direzzjoni tar-riħ huwa kruċjali biex jinqabad il-ħut mimli bajd fl-istadju t-tajjeb tal-perjodu ta’ riproduzzjoni sabiex il-materja prima - il-bajd - tkun tal-ogħla kwalità possibbli.

Il-vendace jinqabad esklussivament bix-xbieki, b’qies ta’ malji ta’ mhux inqas minn 16,5 mm. Kull sajjied jista’ juża massimu ta’ 1 400 metru ta’ xibka għal kull operazzjoni tas-sajd. Is-sajd għall-vendace huwa regolat u jitwettaq matul l-istaġun tar-riproduzzjoni tal-vendace fl-aħħar tal-ħarifa. Il-perjodu tas-sajd huwa stabbilit mill-Aġenzija Żvediża għall-Immaniġġjar tal-Baħar u l-Ilma (HaV).

Il-kwalità tal-materja prima trid imbagħad tinżamm matul il-proċess ta’ preparazzjoni biex jiġi żgurat li l-“Vänerlöjrom” ikollu l-proprjetajiet karatteristiċi tiegħu. Il-preparazzjoni ssir bl-idejn u x-xogħol irid isir malajr. Il-preparazzjoni tal-“Vänerlöjrom” tibda hekk kif tinħatt il-qabda. Peress li huwa meħtieġ proċess ta’ preparazzjoni veloċi sabiex tiġi ppreservata l-kwalità tal-bajd, il-prodott jitħejja fil-viċinanza diretta tal-lag (mhux aktar minn 5 km mil-linja tal-ilma f’livelli tal-ilma normali).

Biex jiġi ppreparat il-“Vänerlöjrom”, il-bajd jiġi magħfus ’il barra mill-ħut bl-idejn u sussegwentement jitnaddaf mid-demm, mill-membrani u mill-bajd li ma jistax jintuża permezz ta’ tħawwid. Fil-vendace nisa maturi, il-bajd jista’ jammonta għal 5-10 % tal-piż tal-ġisem (madwar 30 gramma). Il-bajd jiġi magħfus ’il barra mill-ħut mimli bajd minn persunal ta’ ħila u b’esperjenza twila. Matul il-proċess, l-indafa u l-kwalità tal-materja prima huma kkontrollati permezz ta’ spezzjoni viżwali.

Wara li jitħawwad, il-bajd jitlaħlaħ minnufih fl-ilma kiesaħ nadif minn tlieta sa ħames darbiet. Kwalunkwe impurità li tibqa’ titneħħa u l-bajd jinġabar fi ċraret tat-tisfija, li jiddendlu biex l-ilma jitħalla jqattar. Sabiex il-bajd ma jitlifx il-kulur tiegħu jew biex ma jintnefaħx sal-punt li jinkiser, il-ħin bejn it-tlaħliħ inizjali u t-tisfija għandu jkun qasir kemm jista’ jkun (madwar 10 minuti).

Wara t-tisfija, il-bajd jitnixxef f’kamra tal-ħżin kiesħa f’temperatura ta’ 3-6°C għal madwar 48 siegħa. Il-proċess ta’ tnixxif inaqqas il-piż b’madwar 8-10 %. Il-bajd imnixxef jiġi mmellaħ b’melħ mhux jodizzat (NaC1).

Il-karatteristiċi tal-prodott lest huma vvalutati permezz ta’ teħid ta’ kampjuni u ttestjar fl-għama matul l-istaġun tas-sajd. Il-valutazzjonijiet jitwettqu minn assessuri indipendenti. Il-bajd biss li jissodisfa l-ispeċifikazzjonijiet huwa ppakkjat u kkummerċjalizzat bħala “Vänerlöjrom”.

Il-“Vänerlöjrom” għandu rabta lokali b’saħħitha. Kull sena, diversi avvenimenti marbuta mal-Lag Vänern u mas-sajd tal-bajd, inkluża l-Ġurnata tal-Bajd tal-Vendace, jattiraw għadd kbir ta’ viżitaturi.

Karatteristiċi speċifiċi tal-prodott

Il-“Vänerlöjrom” huwa prodott mill-bajd tal-vendace tal-Vänern, ħut tal-ilma ħelu li ġie ġenetikament separat mill-vendace fil-Golf ta’ Bothnia għal 8 000-9 000 sena.

Il-“Vänerlöjrom” hu prodott naturali mingħajr addittivi għajr melħ tat-tisjir (NaCl). Dan jiddistingwih mill-maġġoranza ta’ prodotti oħra tal-bajd tal-ħut fis-suq.

Il-“Vänerlöjrom” jikseb il-karatteristiċi speċifiċi tiegħu mill-minerali u n-nutrijenti fl-ilmijiet tal-Lag Vänern. Il-bajd hu kemxejn iżgħar minn dak tal-vendace fil-Golf ta’ Bothnia. Il-bajd hu ta’ kulur iktar ċar bi ħjiel ta’ oranġjo ċar.

Il-“Vänerlöjrom” għandu livell ibbilanċjat ta’ mluħa li jippermetti li toħroġ it-togħma armonjuża u sħiħa tal-bajd.

Id-daqs żgħir tal-bajd ifisser li l-“Vänerlöjrom” huwa perċepit bħala inqas “imrammel”, li, flimkien mal-livell ibbilanċjat ta’ mluħa u t-togħma naturalment eleganti, jgħin biex jipprovdi esperjenza ta’ ikel pjaċevoli.

Il-“Vänerlöjrom” hu prodott imsaffi sew (imnixxef) li jirrilaxxa inqas ilma minn prodotti simili oħrajn fis-suq.

Rabta kawżali

Il-Lag Vänern huwa ambjent speċjali ħafna. Il-lag kien separat mill-Baħar Baltiku madwar 10 000 sena ilu. L-ekosistema tiegħu minn dak iż-żmien żviluppat mingħajr kuntatt mal-Baltiku, li jfisser li l-istokkijiet tal-vendace tagħha llum huma ġenetikament differenti mill-popolazzjoni li tgħix fil-Baħar Baltiku. Il-Lag Vänern għandu wkoll popolazzjoni ta’ żooplankton meqjus relitt tal-era glajċjali.

L-ilma fil-Lag Vänern ġej minn firxa ta’ kanali tal-ilma kbar u żgħar li prinċipalment jgħaddu minn art morena msaġġra u minn għadajjar u lagi b’ħafna materjal organiku. Il-lag huwa relattivament fqir fin-nutrijenti, allura ż-żieda ta’ ilma rikk fin-nutrijenti wara preċipitazzjoni qawwija tistimula t-tkabbir tal-plankton, li min-naħa tiegħu jipprovdi ikel għall-popolazzjoni unika tal-lag, il-vendace, magħruf bħala vendace tal-Vänern.

Il-kwalità tal-ilma tal-Lag Vänern u l-fatt li s-sorsi tal-ikel jinkludu biss organiżmi tal-ilma ħelu jikkontribwixxu għall-karattru speċjali tal-bajd tal-vendace tal-Vänern. Il-bajd huwa kemxejn iżgħar minn dak tal-vendace mill-Golf ta’ Bothnia u għandu wkoll kulur oranġjo distint.

Għall-produzzjoni tal-“Vänerlöjrom”, il-vendace jrid jinqabad fl-istadju korrett tal-perjodu ta’ riproduzzjoni biex jiġi żgurat li l-materja prima tkun tal-ogħla kwalità. Minħabba d-daqs tal-Lag Vänern, il-kundizzjonijiet fil-lag huma faċilment affettwati mit-temp u mir-riħ. Matul l-istaġun tar-riproduzzjoni tal-vendace fil-ħarifa, il-kundizzjonijiet jistgħu jsiru diffiċli ħafna, u din hija xi ħaġa li s-sajjieda jridu jikkunsidraw. L-imġiba riproduttiva tal-vendace tal-Vänern hija affettwata mit-temperatura tal-ilma, mill-kurrenti u mit-topografija tal-qiegħ tal-lag. Sabiex jaqbdu n-nisa mimlija bajd fl-istadju x-xieraq tat-trobbija tal-bajd, is-sajjied għandu jkun familjari mal-imġiba tal-vendace u għandu jbassar mill-esperjenza fejn il-vendace se jbid fil-kundizzjonijiet tat-temp prevalenti.

Ladarba jinqabad il-vendace mimli bajd, il-kwalità tal-bajd trid tinżamm matul il-proċess ta’ preparazzjoni sabiex jinkiseb il-karattru speċjali tal-“Vänerlöjrom”. Il-preparazzjoni ssir bl-idejn minn nies b’esperjenza twila u b’għajn għall-artiġjanat meħtieġa biex jipproduċu bajd tal-vendace ta’ kwalità għolja u li jafu sewwa t-teknika partikolari meħtieġa biex jinħareġ il-bajd mill-ħut bl-idejn.

Il-karatteristiċi speċjali li jiddefinixxu l-“Vänerlöjrom” huma kompletament dovuti għall-kundizzjonijiet naturali fiż-żona ġeografika u għall-abilità tan-nies li jużaw u li jimmaniġġjaw il-materja prima li tirriżulta mill-kundizzjonijiet naturali.

Referenza għall-pubblikazzjoni tal-Ispeċifikazzjoni

(it-tieni subparagrafu tal-Artikolu 6(1) ta’ dan ir-Regolament)

https://www.livsmedelsverket.se/globalassets/produktion-handel-kontroll/livsmedelsinformation-markning-halsopastaenden/skyddade-beteckningar/produktspecifikation-vanerlojrom_2020_05_11-002.pdf

(1) ĠU L 343, 14.12.2012, p. 1.